KLASA: 034-05/24-01/173

URBROJ: 711-02-02/07-2025-8

Zagreb, 27. veljače 2025.

 **MAGDALENA KOMES**

 **gradonačelnica Grada Petrinje i**

**zastupnica u Hrvatskom saboru**

**Predmet: mišljenje na zahtjev obveznice Magdalene Komes**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 18. prosinca 2024. zaprimilo zahtjev za mišljenjem kojeg je podnijela obveznica Magdalena Komes, gradonačelnica Grada Petrinje.

Obveznica u zahtjevu traži mišljenje može li gradonačelnica Grada Petrinje, kao odgovorna osoba naručitelja (Grada Petrinje), za potrebe održavanja manifestacija u organizaciji tog Grada nabavljati usluge obrta GB SOUND za usluge audio i video produkcije u vlasništvu Vesne Brebrić, osobe koja je ravnateljica ustanove Pučko otvoreno učilište Hrvatski dom Petrinja, čiji je osnivač Grad Petrinja.

U svrhu davanja potpunog mišljenja, Povjerenstvo je dana 31. prosinca 2024. od obveznice zatražilo podatak na temelju kojeg se akta odobrava održavanje manifestacija u organizaciji Grada Petrinje, tko izdaje takvu suglasnost te je li za potrebe održavanja tih manifestacija uobičajeno da se zatraže ponude od jednog ili više poslovnih subjekata čije se usluge nabavljaju u tu svrhu.

Obveznica se na navedeno traženje Povjerenstva očitovala dana 15. siječnja 2025. navodeći da Gradsko vijeće Grada Petrinje svake godine s usvajanjem Gradskog proračuna donosi i niz programa iz područja društvenih djelatnosti, kojima se definiraju programi i aktivnosti s utvrđenim iznosima, sukladno Proračunu za realizaciju istih. Jedan od značajnijih je Program javnih potreba u kulturi Grada Petrinje u kojem su navedeni svi programi i iznosi u kulturi koji će se tijekom godine financirati, a isti sadrži i aktivnost „Programi gradskih manifestacija u organizaciji Grada Petrinje“ s točno utvrđenim ukupnim iznosom za svaku proračunsku godinu. Gradonačelnica svojom odlukom za najznačajnije gradske manifestacije poput Dana grada ili Dana sjećanja detaljno sa svim navedenim troškovima i iznosima utvrđuje konačne iznose i troškove koje će Grad izravno podmiriti po pojedinom programu/gradskoj manifestaciji. Dalje se navodi da se, prema Odluci o provođenju postupaka jednostavne nabave Grada Petrinje, za nabave vrijednosti do 2.650,00 eura ponuda može zatražiti od jednog poslovnog subjekta, a za nabave vrijednosti od 9.290,59 eura do 26.540,00 eura ponuda se može zatražiti od jednog ili više poslovnih subjekata. Za potrebe održavanja manifestacija u organizaciji Grada Petrinje, u ovom konkretnom slučaju kada su u pitanju usluge ozvučenja, uobičajeno je da se zatraži ponuda od više poslovnih subjekata.

Nadalje, Povjerenstvo je dopisom KLASA: 034-05/24-01/173, URBROJ: 711-02-02/07-2025-4 od 28. siječnja 2025. od obveznice kao gradonačelnice Grada Petrinje zatražilo dostavu zahtjeva Grada Petrinje upućenih poslovnim subjektima za dostavom ponuda za usluge ozvučenja za potrebe održavanja manifestacija u organizaciji Grada Petrinje zajedno s dostavljenim ponudama poslovnih subjekata, kao i podatak je li Grad Petrinja bio u poslovnom odnosu s Vesnom Brebrić, vlasnicom obrta za usluge audio i video produkcije GB SOUND, a sve uz dostavu pripadajuće dokumentacije o navedenom.

Obveznica se na navedeno traženje Povjerenstva očitovala dopisom KLASA: 081-02/25-01/1, URBROJ: 2176-6-02-25-5 od 12. veljače 2025., u kojem je navela da predmetni zahtjev za mišljenje proizlazi iz potrebe osiguravanja transparentnosti, osobito s obzirom na ograničen broj poslovnih subjekata koji pružaju kvalitetne usluge ozvučenja i tehničke podrške. Obveznica napominje da je Grad Petrinja u prošlosti imao neugodna iskustva s poslovnim subjektima koji nisu pružili odgovarajuće usluge tijekom gradskih manifestacija, a navodi se i da je Grad Petrinja s obrtom GB SOUND ostvario poslovnu suradnju prilikom održavanja 34. godišnjice ustrojavanja 1. gardijske brigade „Tigrovi“ 7. studenoga 2024. godine.

U odnosu na traženje Povjerenstva koje se odnosi na dostavu zahtjeva Grada Petrinje upućenih poslovnim subjektima za dostavom ponuda za usluge ozvučenja za potrebe održavanja manifestacija u organizaciji Grada Petrinje i dostavljenih ponuda, obveznica je uz navedeno očitovanje od 12. veljače 2025. Povjerenstvu dostavila i poziv gospodarskim subjektima od 12. studenog 2024. za dostavom ponuda za najam ozvučenja i rasvjete za potrebe manifestacije „Slovensko-hrvatska večer folklora“, a koja je molba upućena poslovnim subjektima Novi zvuk d.o.o., Perinić sistemi d.o.o. i obrtu GB SOUND. Iz dostavljenih ponuda je razvidno da je najpovoljniju ponudu dalo društvo Perinić sistemi d.o.o., dok obrt GB SOUND nije bio u mogućnosti dati ponudu.

Nadalje, za najam ozvučenja i rasvjete za potrebe gradske manifestacije 34. obljetnice 1. gardijske brigade „Tigrovi“, Grad Petrinja je dostavio poziv od 7. studenoga 2024. za dostavom ponude jednom poslovnom subjektu i to obrtu GB SOUND, koji je i dostavio ponudu za traženu uslugu na iznos od 1.000,00 eura.

Isto tako, Povjerenstvu je dostavljen i poziv gospodarskim subjektima od 20. lipnja 2024. za najam ozvučenja i rasvjete za potrebe gradskih manifestacija za Sv. Jakova u Mošćenici i Sv. Lovre u Petrinji, i to poslovnim subjektima Bljesak d.o.o., Novi zvuk d.o.o. te Alibi produkcija j.d.o.o., a najpovoljniju ponudu je dalo društvo Bljesak d.o.o.

Nadalje, obveznica je dostavila i poziv od 6. prosinca 2024. za slanje informativne ponude u sklopu organiziranja manifestacije „Tominje u Petrinji“ za uslugu postavljanja razglasa te puštanja prigodnih pjesama u trajanju od pet sati upućen poslovnom subjektu GB SOUND od strane Grada Petrinje, koji je predmetnu ponudu i dostavio na iznos od 500,00 eura.

Na traženje Povjerenstva od 18. veljače 2025., obveznica je dostavila Odluku o provođenju postupaka jednostavne nabave Grada Petrinje („Službeni vjesnik“, broj 38/17, u daljnjem tekstu: Odluka).

Povodom navedenog zahtjeva obveznice, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 73. sjednici održanoj 27. veljače 2025. je obveznici dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika kojeg vodi i ustrojava, utvrdilo da Magdalena Komes obnaša dužnost gradonačelnice Grada Petrinje u mandatu od 14. lipnja 2021., kao i da je u mandatu od 29. travnja 2022. do 16. svibnja 2024. obnašala dužnost zastupnice u Hrvatskom saboru, a istu dužnost obnaša i dalje u mandatu od 16. svibnja 2024. godine.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona pa je stoga Magdalena Komes, povodom obnašanja dužnosti gradonačelnice Grada Petrinje, obveznica ZSSI-a te je dužna postupati u skladu s njegovim odredbama.

Uvidom u Sudski registar Trgovačkog suda u Zagrebu utvrđeno je da je osnivač ustanove Pučko otvoreno učilište HRVATSKI DOM PETRINJA Grad Petrinja, a da je ravnateljica te ustanove i osoba ovlaštena za njeno zastupanje od 1. veljače 2022. Vesna Brebrić, dok je uvidom u Obrtni registar utvrđeno da je imenovana vlasnica obrta za usluge i video produkcije GB SOUND.

Nadalje, Povjerenstvo je utvrdilo da je obveznica Magdalena Komes od 2017. do 2019. godine obnašala dužnost predsjednice Gradskog vijeća Grada Petrinje, dok je iz Izvješća Mandatne komisije o provedenim izborima i verifikaciji vijećničkih mandata u Gradskom vijeću Grada Petrinje KLASA: 013-01/21-01/04, URBROJ: 2176/06-01-21-1 od 23. lipnja 2021. („Službeni vjesnik“, broj 35/21.) utvrđeno da je na izborima za članove Gradskog vijeća Grada Petrinje održanim 16. svibnja 2021. godine u Gradsko vijeće Grada Petrinje, sukladno postignutim izbornim rezultatima, izabrano devetnaest vijećnika čiji su mandati verificirani, i to, između ostalih, obveznica Magdalena Komes i Vesna Brebrić.

Međutim, Povjerenstvo je uvidom u Izvješće o stavljanju mandata vijećnika u mirovanje i početku obnašanja dužnosti zamjenika člana Gradskog vijeća KLASA: 013-03/21-01/24, URBROJ: 2176/06-01-21-1 od 23. lipnja 2021. („Službeni vjesnik“, broj 35/21.) utvrdilo da Magdaleni Komes, vijećnici Gradskog vijeća Grada Petrinje, po sili zakona miruje mandat u Gradskom vijeću iz razloga izbora na dužnost gradonačelnice Grada Petrinje, a da je kao njezina zamjenica određena Andrijana Radučević, koja je dužnost člana Gradskog vijeća Grada Petrinje počela obnašati s danom 23. lipnja 2021. godine.

Isto tako, Povjerenstvo je uvidom u Izvješće o stavljanju mandata vijećnika u mirovanje i početku obnašanja dužnosti zamjenika člana Gradskog vijeća KLASA: 013-03/21-01/31, URBROJ: 2176/06-01-21-1 od 16. studenoga 2021. („Službeni vjesnik“, broj 71/21.) utvrdilo da je Vesna Brebrić, vijećnica Gradskog vijeća Grada Petrinje, dana 8. listopada 2021. osobno, pisanim putem, izvijestila predsjednika Gradskog vijeća da svoj mandat vijećnice u Gradskom vijeću Grada Petrinje stavlja u mirovanje iz osobnih razloga, a da je kao njezin zamjenik određen Kristijan Holsinger, koji je dužnost člana Gradskog vijeća Grada Petrinje počeo obnašati s danom 11. listopada 2021. godine.

Uvidom u popis vijećnika Gradskog vijeća Grada Petrinje, objavljen na mrežnim stranicama Grada Petrinje, utvrđeno je da navedeni zamjenici vijećnika Andrijana Radučević i Kristijan Holsinger i dalje obnašaju dužnost vijećnika Gradskog vijeća Grada Petrinje.

Člankom 5. stavkom 1. Statuta Pučkog otvorenog učilišta HRVATSKI DOM PETRINJA KLASA: 007-01/23-1/02, URBROJ: 2176-104-02-23-3 od 9. studenoga 2023. s Izmjenama i dopunama KLASA: 007-05/24-01/01, URBROJ: 2176-104-02/02-24-5 od 2. travnja 2024. (u daljnjem tekstu: Statut) propisano je da je osnivač Učilišta Grad Petrinja, dok je člankom 7. stavkom 1. propisano da Učilište predstavlja i zastupa ravnatelj. Člankom 14. stavkom 1. Statuta propisano je da je Upravno vijeće kolegijalno tijelo upravljanja Učilištem koje, sukladno stavku 2. podstavku 11., raspisuje i provodi javni natječaj za imenovanje ravnatelja te predlaže Osnivaču imenovanje i razrješenje ravnatelja, dok je člankom 15. stavkom 1. i 2. Statuta propisano da Upravno vijeće ima tri člana, a da predsjednika i jednog člana Upravnog vijeća imenuje Osnivač iz reda istaknutih kulturnih ili prosvjetnih radnika u Gradu Petrinji. Odredbom članka 21. stavka 1. Statuta propisano je da je voditelj Učilišta ravnatelj, koji se, sukladno članku 25. stavku 1. i 2., bira javnim natječajem objavljenim na mrežnim stranicama Učilišta i Narodnim novinama kojeg raspisuje i provodi Upravno vijeće Učilišta. Odredbom članka 28. stavka 1. i 2. Statuta propisano je da se ravnatelj imenuje na mandat od četiri godine, a odluku o imenovanju ravnatelja Učilišta donosi Upravno vijeće većinom glasova svih članova Upravnog vijeća.

Člankom 4. stavkom 1. Odluke o provođenju postupaka jednostavne nabave („Službeni vjesnik“, broj 38/17., u daljnjem tekstu: Odluka) propisano je da se nabava roba, usluga i radova procijenjene vrijednosti manje od 20.000,00 kuna bez PDV-a može provoditi neovisno o tome jesu li nabave tih roba, usluga i radova predviđene u Planu nabave Naručitelja, dok je stavkom 2. tog članka propisano da se nabava roba, usluga i radova procijenjene vrijednosti do 20.000,00 kn bez uračunatog PDV-a koja se izvršava jednokratno vrši putem narudžbenice.

Odredbom članka 2. stavka 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, dok je stavkom 2. propisano da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), odnosno kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 6. ZSSI-a propisano je da su povezane osobe, u smislu toga Zakona, bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Nadalje, člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali, dok je stavkom 3. propisano da obveznici ne smiju koristiti javnu dužnost za osobni probitak ili probitak osobe koja je s njima povezana, kao i da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

S obzirom na citirane odredbe Statuta, Odluke i ZSSI-a te utvrđene činjenice u ovom konkretnom slučaju, a posebno na činjenicu da je Vesna Brebrić s danom 11. listopada 2021. stavila mandat vijećnice Gradskog vijeća Grada Petrinje u mirovanje, zbog čega nije utvrđena interesna povezanost između obveznice Magdalene Komes i Vesne Brebrić, kao i na činjenicu da su dosadašnje nabave usluga ozvučenja za potrebe održavanja manifestacija u organizaciji Grada Petrinje provođene sukladno Odluci o provođenju postupaka jednostavne nabave kod koje je uobičajeno da se zatraži ponuda od više poslovnih subjekata gdje je odabiran najpovoljniji ponuditelj, Povjerenstvo je utvrdilo da u ovom konkretnom slučaju nema zapreke da Grad Petrinja, zastupan po gradonačelnici Magdaleni Komes, za potrebe održavanja manifestacija u organizaciji Grada Petrinje, nabavlja usluge obrta za usluge audio i video produkcije u vlasništvu Vesne Brebrić, ravnateljice ustanove Pučko otvoreno učilište HRVATSKI DOM PETRINJA, čiji je osnivač Grad Petrinja.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Magdalena Komes, elektroničkom poštom
2. Objava na mrežnim stranicama Povjerenstva
3. Pismohrana